Diari Oficial de la Generalitat Valenciana


Sumari del DOGV 2700, del 01-03-1996 (1996/837584)

ORDRE de 16 de febrer de 1996, de la Conselleria de Treball i Afers Socials, per la qual es convoquen dues beques d'investigació en el camp juridicoadministratiu.
------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1996/02/16/(1)/dof/vci/html**

### Dades del document

Número de DOGV
:   2700

Data del DOGV
:   01-03-1996

Secció del DOGV
:   DISPOSICIONS GENERALS

Número del document
:   1996/837584


Data del document
:   16-02-1996

Organisme emissor
:   Conselleria de Treball i Afers Socials

Tipus de document
:   Ordre

ORDRE de 16 de febrer de 1996, de la Conselleria de Treball i Afers Socials, per la qual es convoquen dues beques d'investigació en el camp juridicoadministratiu.   
La Conselleria de Treball i Afers Socials potenciarà noves formes d'associacionisme i, entre elles, la de pensionistes i jubilats de la Comunitat Valenciana, per facilitar-los seguir estant vius, quan així ho desitgen. Per a això, la Conselleria de Treball i Afers Socials potenciarà "tallers de jubilats" a semblança del que succeeix a altres països europeus.  
Aquestes iniciatives -entre altres de la Conselleria de Treball i Afers Socials- requereixen una tasca d'investigació jurídica prèvia a fi d'establir la normativa més adequada que haurà de regular el desenvolupament d'aquestes i la fórmula més eficaç a què s'han d'ajustar els potencials convenis que es puguen establir amb l'administració en aquest context.  
Per tot això, i en virtut de les facultats que tinc atribuïdes a l'empara de la Llei 5/83, del Govern Valencià,  
ORDENE  
1. Procedir a la convocatòria de dues beques d'investigació (beques de formació de personal investigador, FP1), en el camp juridicoadministratiu.  
2. Aprovar les bases que s'adjunten, que han de regir la convocatòria.  
Bases de la convocatòria per a la concessió de dues beques d'estudi i investigació en el camp juridicoadministratiu  
Primera. Objecte  
Les beques tenen per objecte la investigació en el camp juridicoadministratiu i en especial pel que fa a:  
1. Convenis de col·laboració, elaboració, seguiment, possibilitat d'utilització i operativitat jurídica.  
2. Normes de la Generalitat Valenciana i de l'estat en matèria d'acció social.  
3. Iniciatives normatives en matèria de foment de tallers de jubilats i altres iniciatives per fomentar l'activitat entre pensionistes i jubilats.  
Segona. Sol·licitants  
Podran optar a l'obtenció de les beques aquelles persones que complisquen els següents requisits:  
1. Ser titulat superior, llicenciatura en dret, preferentment amb especialitat en Dret Públic.  
2. Tenir experiència en l'esmentat camp.  
Els beneficiaris d'aquesta subvenció no podran percebre simultàniament cap tipus de retribució econòmica fixa.  
Tercera. Obligacions del becari/ària  
L'acceptació de la beca suposa l'adquisició dels següents compromisos:  
1. Complir les bases de la convocatòria i les altres normes que resulten d'aplicació com a conseqüència d'aquesta.  
2. Començar el gaudi de la beca el dia que s'assenyalarà.  
3. Exercir l'activitat objecte d'aquesta convocatòria, que li serà assignada pel secretari general, el qual n'exercirà la tutela.  
4. Realitzar les comeses inherents a l'objecte de la beca d'acord amb la distribució que realitzarà l'òrgan que n'exerceix la tutela, en un horari màxim de 35 hores setmanals.  
5. Presentar un informe dins dels 15 dies posteriors a l'acabament de cada trimestre natural, el qual contindrà la menció dels treballs i estudis realitzats en el període.  
6. Declaració d'estar al corrent en les obligacions tributàries i amb la Seguretat Social.   
L'incompliment per part del becari/ària de les seues obligacions podrà produir la privació de la beca pel temps que quedara del seu gaudi, sense perjudici de les responsabilitats que resultarien exigibles.  
Quarta. Durada, dotació, finançament i forma de pagament  
El període de durada de la beca serà des de l'1 de març fins al 31 de desembre de 1996; en cas d'adjudicació formal posterior a l'esmentada data d'inici, des de l'endemà de la seua notificació fins al final d'aquest exercici econòmic. Mitjançant una resolució motivada, es podrà prorrogar la beca un any més, amb l'habilitació de crèdit prèvia suficient en el pressupost de l'exercici de 1997.  
L'import de la beca ascendeix a 1.47.058 pessetes mensuals brutes, amb un import total màxim d'1.470.580 pessetes anuals, tenint-hi en compte el període de gaudi, que estaran subjectes a les retencions que escaiga.  
La Generalitat contractarà una assegurança d'accidents i de malaltia per al becari, pel temps de durada de la beca, si no tinguera ateses aquestes contingències.  
Aquesta beca es finançarà a càrrec del capítol IV del programa 311.10, Direcció i Serveis Generals, línia de subvenció 4.04, dels Pressupostos de la Generalitat Valenciana per a 1996.  
La forma de pagament serà mensual, amb la certificació prèvia del Secretari General de la bona marxa de l'activitat objecte de la beca.  
Cinquena. Sol·licituds  
Les persones aspirants a la beca hauran de presentar en el termini de 15 dies hàbils des de la publicació d'aquesta ordre en el Diari Oficial de la Generalitat Valenciana, una sol·licitud dirigida al secretari general de la Conselleria de Treball i Afers Socials, segons el model que es detalla en l'annex I.  
S'hauran de presentar les sol·licituds en el Registre General de la Conselleria de Treball i Afers Socials, passeig de l'Albereda, 16, codi postal 46519, València, o per qualsevol de les formes que estableix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. A la instància s'adjuntarà:  
1. Currículum, en què es faran constar les dades personals, acadèmiques i professionals.  
2. Fotocòpia compulsada del títol acadèmic.  
3. Certificat de l'expedient acadèmic.  
4. Certificats o acreditacions de les circumstàncies que proven la preparació tècnica de la persona candidata.  
5. Declaració jurada de no tenir cap relació laboral fixa i d'estar al corrent en les seues obligacions fiscals i amb la Seguretat Social.  
6. Declaració de no ser beneficiari de cap beca d'igual o de similar activitat.  
7. Fotocòpia del document nacional d'identitat (DNI).  
Sisena. Selecció  
Per a l'examen de les sol·licituds de la beca es constituirà una comissió d'avaluació integrada per un nom imparell de membres, que seran:  
- El conseller.  
- El secretari general.  
- El cap del Servei Jurídic.  
- La secretària general Administrativa de la Conselleria, la qual actuarà com a secretària de la comissió d'avaluació.  
- Un professor/ra universitari/ària de reconegut prestigi, nomenat a aquest efecte.  
Els membres de la comissió podran ser assessorats, en qualsevol cas, pel personal tècnic o professional que es considere necessari, que podrà assistir-hi amb veu però sense vot.  
La comissió valorarà els mèrits al·legats pels sol·licitants i podrà convocar els candidats per a la realització d'una entrevista personal, després de la qual elevarà, a l'endemà, la corresponent proposta d'adjudicació al secretari general, el qual resoldrà la convocatòria. Aquesta resolució es comunicarà als interessats immediatament.  
La comissió podrà, així mateix, proposar becaris suplents.  
La condició de becari no genera cap relació laboral amb la Generalitat Valenciana.  
Així mateix, el gaudi d'aquesta beca es considerarà incompatible amb altres d'igual o de similar activitat.  
D'acord amb l'article 14 de la Constitució Espanyola de 1978, i la directiva comunitària de 9 de febrer de 1976, la Conselleria de Treball i Afers Socials, en la selecció d'aspirants, es regirà pels principis que allí es regulen i durà aquesta política d'igual tracte entre homes i dones en allò que concerneix l'accés d'ocupació, formació professional i condicions de treball.  
València, 16 de febrer de 1996  
El conseller de Treball i Afers Socials,  
JOSÉ SANMARTíN ESPLUGUES  
ANNEX I  
Model d'instància de sol·licitud de beca  
(Nom) ..., amb DNI ..., domiciliat/ada a ..., carrer ..., número ..., codi postal ..., telèfon ...  
Expose:  
Que convocada una beca per a postgraduats en activitats d'investigació relatives al camp jurídicoadministratiu pel conseller de Treball i Afers Socials i com que reunisc els requisits que s'hi exigeixen, accepte en tots els termes les bases de l'esmentada convocatòria i adjunte la següent documentació:  
- Fotocòpia del DNI  
- Currículum  
- Fotocòpia compulsada del títol acadèmic  
- Certificació de l'expedient acadèmic  
- Documents que acrediten la formació acadèmica i la preparació tècnica en temes relacionats amb l'objecte de la beca  
- Declaració de no tenir cap relació laboral i d'estar al corrent en les obligacions fiscals  
- Altres  
Sol·licite:  
Que es tinga per admesa aquesta instància amb la documentació a l'efecte de la convocatòria de beques.  
València, ... d ... de 1996  
(Signatura de la persona interessada)  
SECRETARI GENERAL  
DE LA CONSELLERIA DE TREBALL I AFERS SOCIALS


Còpia Permalink ELI